10. ΝΟΜΟΘΕΤ. ΔΙΑΤΑΓΜΑ υπ’ αριθ. 599 της 16/27 Ιουλ. 1970 (ΦΕΚ Α΄ 158) Περί μέτρων προστασίας χανσενικών. Άρθρ.1.-1.Το δυνάμει του από 21-10/2.11.1939 Β.Δ/τος «περί κυρώσεως του Καταστατικού Οργανισμού του Λωβοκομείου Σάμου» λειτουργούν εν Σάμω ως Νομικόν Πρόσωπον Δημοσίου Δικαίου Νοσηλευτήριον Λεπρών «ΑΓΙΟΙ ΑΝΑΡΓΥΡΟΙ» καταργείται. Άπασα η περιουσία αυτού περιέρχεται αυτοδικαίως εις το Ελληνικόν Δημόσιον, όπερ υποκαθιστά το καταργούμενον Ίδρυμα εις τα εν γένει δικαιώματα και υποχρεώσεις τούτου. 2.Το πάσης φύσεως προσωπικόν του κατά την προηγουμένην παράγραφον καταργουμένου Νοσηλευτηρίου τοποθετείται υφ’ ην σχέσιν υπηρετεί δι’ αποφάσεως του Υπουργού Κοινωνικών Υπηρεσιών εις έτερα ιδρύματα του Ν.Δ. 2592/1953 «περί οργανώσεως της Ιατρικής Αντιλήψεως», διατηρουμένων των εκ της σχέσεως εργασίας υφισταμένων δικαιωμάτων. Άρθρ.2.-1.Το δυνάμει του Ν.Δ. 3625/1956 «περί τροποποιήσεως και συμπληρώσεως του Νόμ. υπ’ αριθ. 2285/1952 «περί συστάσεως Κέντρων βοηθείας Βρεφών και αποκαταστάσεως λεπρών και καταργήσεως του Εθνικού Ιδρύματος επαγγελματικής προστασίας του Λαού» συσταθέν εν Αθήναις Ίδρυμα προστασίας λεπρών «η Θεία Χάρις» καταργείται. 2.Η κινητή και ακίνητος περιουσία τούτου περιέρχεται εις την κυριότητα του Δημοσίου Νοσοκομείου Λοιμωδών Νόσων Αθηνών, όπερ υποκαθιστά το καταργούμενον Ίδρυμα εις τα εν γένει δικαιώματα και υποχρεώσεις αυτού. Δι’ αποφάσεως του επί των Κοινωνικών Υπηρεσιών Υπουργού ρυθμίζεται η χρησιμοποίησις της ανωτέρω περιουσίας ως και πάσα σχετική προς το θέμα τούτο λεπτομέρεια. Άρθρ.3.-(Κυρούται και έχει ισχύν Νόμου η υπ’ αριθ. Ζ3α/11852 της 11 Νοεμ. /10 Δεκ. 1964 υπουργική απόφασις, ανωτ. αριθ. 7). Άρθρ.4.-1.Από της ενάρξεως ισχύος του παρόντος εις τα εν τω Παιδικώ Σταθμώ του Δημοσίου Νοσοκομείου Λοιμωδών Νόσων Αθηνών περιθαλπόμενα από του έτους 1964 και εντεύθεν τέκνα εκ Χανσενικών γονέων, χορηγείται μηνιαίον επίδομα δραχ. 750. 2.Δι’ αποφάσεως του Υπουργού Κοινωνικών Υπηρεσιών, ορίζεται η χρονική διάρκεια της παροχής του επιδόματος, μη δυναμένη να υπερβή τον χρόνον ενηλικώσεως του τέκνου, η διαχείρισις του επιδόματος τούτου υπό γονεώς ή υπό ετέρου υπ’ αυτού ή του έχοντος την επιμέλειαν υποδειχθησομένου προσώπου μετ’ έρευναν των προϋποθέσεων καλής διαχειρίσεως του επιδόματος τούτου ως και πάσα σχετική λεπτομέρεια. 3.Η δια το τέκνον επωφελής διάθεσις του επιδόματος ελέγχεται κατά περιόδους, εν η δε περιπτώσει διαπιστωθή η μη επωφελής διάθεσις και διαχείρισις, αύτη ρυθμίζεται δι’ αποφάσεως του Υπουργού Κοινωνικών Υπηρεσιών. 4.Περιθαλπόμενα τέκνα εκ Χανσενικών γονέων άτινα δύνανται να τοποθετούνται καθ’ οιονδήποτε τρόπον εις Ιδρύματα ή Νομικά Πρόσωπα Δημοσίου ή Ιδιωτικού Δικαίου ή υφίσταται δυνατότης παραλαβής τούτων υπό τινος των γονέων ή συγγενών τούτων ή και ετέρων οικογενειών, εν αρνήσει των γονέων, επιτρόπων ή κηδεμόνων να παράσχουν συγκατάθεσιν, παραδίδονται μερίμνη του Ιδρύματος δι’ αποφάσεως του Υπουργού Κοινωνικών Υπηρεσιών, δι’ ης ορίζεται και ο επιμελούμενος την διαχείρισιν του επιδόματος. Άρθρ.5.-1.Η υπό της παρ. 1 του άρθρ. 8 του Ν.Δ. 3369/1955 προβλεπομένη διετής τουλάχιστον νοσηλεία δια την παροχήν επιδόματος δύναται να ορισθή μικροτέρα κατά την κρίσιν της υπηρεσίας εφ’ εκάστης ομάδος περιπτώσεων λαμβανομένων υπ’ όψιν των εκάστοτε επιστημονικών δεδομένων. 2.Η υπό της παρ. 1 του άρθρ. 8 του Ν.Δ. 3369/1955 προβλεπομένη παράτασις της προθεσμίας χορηγήσεως του επιδόματος ορίζεται εφεξής ανά τριετίαν. Άρθρ.6.-Η ισχύς του παρόντος άρχεται από της δημοσιεύσεως εις την Εφημερίδα της Κυβερνήσεως.